‘Ministers kry druippunte ná evaluasie’Pres. Jacob Zuma tydens ‘n antwoordsessie in die parlement (2 November 2017). Foto: Elmond Jiyane/GCIS Die Vryheidsfront Plus het in sy evaluering van die kabinet besluit om al wat ŉ minister is ŉ F-druippunt te gee vir 2017. “Die rede is dat die afsonderlike ministers as lede van die kabinet, kollektief verantwoordelikheid moet neem vir hoe die land regeer is en nie net die skouers kan optrek nie. Die kabinet, as uitvoerende gesag, kry nie net ŉ druippunt nie, maar word deur die VF Plus afgegradeer tot rommelstatus,” het Pieter Groenewald, leier van die VF Plus, gesê. Groenewald meen dié jaar is gekenmerk deur die onthullings van staatskaping deur die Guptas en die ontwykende antwoorde wat deur pres. Jacob Zuma tydens vraesessies gegee is. “Cyril Ramaphosa, adjunkpresident, as hoof van regeringsake in die Nasionale Vergadering, het geen stappe gedoen of aankondigings gemaak wat Zuma meer verantwoordbaar gemaak het aan die wetgewende gesag nie.” Volgens Groenewald was die verwagting dat die kabinet, as uitvoerende gesag, kollektief sou optree en Zuma sou aanspreek om respek te toon aan die wetgewende gesag. Niks is egter gedoen nie. Hierdeur het die ministers toegelaat dat een van die steunpilare van demokrasie, naamlik die skeiding van magte, ondermyn word en hulle is daarom net so skuldig soos Zuma. “Dieselfde geld die onthullings van staatskaping. Die kabinet het kennis geneem hiervan, maar niks gedoen om behoorlik op te tree en stappe aan te kondig oor hoe dit opgelos gaan word nie. Die ergste was dat die minister van staatsveiligheid gepoog het om die getuieleier in een van die ondersoeke na staatskaping om te koop om nie daarmee voort te gaan nie. Lede van die kabinet moes ŉ gesamentlike verklaring uitgereik het om hulle te distansieer van die minister van staatsveiligheid, wat hulle nie gedoen het nie.” Die VF Plus meen ministers moet besef dat hulle as lede van die uitvoerende gesag nie die skouers kan optrek en sê “dit is nie my departement nie en daarom is ek nie verantwoordelik daarvoor nie”. Elke minister het ŉ plig teenoor die ander en teenoor die mense van Suid-Afrika en hulle het totaal daarin gefaal, het Groenewald gesê.